Document ID: 32009R0163

KOMISJONI MÄÄRUS (EÜ) nr 163/2009,
26. veebruar 2009,
millega muudetakse Euroopa Parlamendi ja nõukogu määruse (EÜ) nr 999/2001 (millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad) IV lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 23 esimest lõiku,
ning arvestades järgmist:
(1)
Määrusega (EÜ) nr 999/2001 on kehtestatud loomade transmissiivsete spongioossete entsefalopaatiate (TSEde) vältimise, kontrolli ja likvideerimise eeskirjad. Määrust kohaldatakse elusloomade ja loomsete saaduste tootmise ja turustamise ning teatavatel juhtudel ka nende ekspordi suhtes.
(2)
Määruse (EÜ) nr 999/2001 artikli 7 lõigetes 1 ja 2 on sätestatud, et mäletsejalistele ja teistele loomadele on keelatud sööta loomseid valke. Erandid sellest keelust on sätestatud kõnealuse määruse IV lisas.
(3)
Komisjoni 23. detsembri 2003. aasta direktiivis 2003/126/EÜ (loomse päritoluga osiste määramise analüüsimeetodi kohta söötade ametlikul kontrollimisel) (2) on sätestatud, et söötade ametlikud analüüsid loomsete koostisosade olemasolu tuvastamiseks, identifitseerimiseks ja/või nende hulga määramiseks söötades tehakse kõnealuse direktiivi kohaselt.
(4)
Sel eesmärgil on loomsete valkude tuvastamisega tegelev ühenduse tugilabor (CRA-W) teinud iga-aastase tööprogrammi raames laboratooriumide tasemekatseid, mille tulemused on osutanud laboratooriumide tulemuslikule tööle loomse päritoluga väikeste osiste kindlakstegemisel söötades, kasutades direktiivis 2003/126/EÜ kirjeldatud analüüsimeetodit.
(5)
Laboratooriumide parema suutlikkuse tulemusena on tuvastatud luuokiste juhuslikke esinemisi eeskätt mugul- ja juurviljade välispinnal. Vastavalt Euroopa Parlamendi ja nõukogu 29. aprilli 2004. aasta määrusele (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (3) tuleb eeskirjade rikkumise korral võtta asjakohaseid meetmeid, mis võivad hõlmata ka kaubasaadetise hävitamist.
(6)
Määruse (EÜ) nr 999/2001 IV lisa II osa punkti A alapunktiga d nähakse ette erandid kõnealuse määruse artikli 7 lõigetes 1 ja 2 sätestatud keeldudest, nii et liikmesriigid võivad lubada põllumajandusloomade söötmist mugul- ja juurviljadega ning neid sisaldavate söötadega ka pärast luuokiste esinemise avastamist, kui riskihinnangu tulemus on soodne.
(7)
On tõendatud, et taimse söödatooraine saagi koristamisel ei ole võimalik vältida selle keskkonnast tulenevat saastumist (näiteks luuokistega). Seepärast tuleks määruse (EÜ) nr 999/2001 IV lisa II osa punkti A alapunktiga d ette nähtud erandit mugul- ja juurviljade kohta laiendada selliselt, et see hõlmaks teatavatel tingimustel kõiki taimseid söödatooraineid.
(8)
Seepärast tuleks määrust (EÜ) nr 999/2001 vastavalt muuta.
(9)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 999/2001 IV lisa II osa punkti A alapunkt d asendatakse järgmisega:
„d)
juhul kui riskihinnangu tulemus on soodne, võivad liikmesriigid lubada põllumajandusloomade söötmist taimse söödatoorainega ning seda sisaldavate söötadega ka pärast luuokiste esinemise avastamist. Riski hindamisel tuleb arvestada vähemalt saastumise määra ja võimalikku allikat ning kaubasaadetise lõppsihtkohta.”
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. veebruar 2009

Labels: 0
17
15
6